Diari Oficial de la Generalitat Valenciana


Sumari del DOGV 3794, del 17-07-2000 (2000/5506)

RESOLUCIÓ de 30 de maig de 2000, del conseller d'Obres Públiques, Urbanisme i Transports, per la qual se suspén l'aprovació definitiva de l'apartat A) del projecte de modificació número 19 de la revisió del Pla General d'Ordenació Urbana de Benicàssim, per deficiències que ha d'esmenar l'Ajuntament de Benicàssim, i s'aprova definitivament l'apartat B) de la modificació número 19 de la revisió del Pla General d'Ordenació Urbana de Benicàssim.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3794

Data del DOGV
:   17-07-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/5506


Data del document
:   30-05-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Benicàssim
    * pla d'urbanisme

RESOLUCIÓ de 30 de maig de 2000, del conseller d'Obres Públiques, Urbanisme i Transports, per la qual se suspén l'aprovació definitiva de l'apartat A) del projecte de modificació número 19 de la revisió del Pla General d'Ordenació Urbana de Benicàssim, per deficiències que ha d'esmenar l'Ajuntament de Benicàssim, i s'aprova definitivament l'apartat B) de la modificació número 19 de la revisió del Pla General d'Ordenació Urbana de Benicàssim. [2000/A5506]
  
Vist l'expedient relatiu als apartats A) i B) del projecte de modificació número 19 de la revisió del Pla General d'Ordenació Urbana de Benicàssim (Castelló), i del qual resulten rellevants els següents
  
Antecedents de fet
  
1. El Ple de l'Ajuntament de Benicàssim, en la sessió d'11 de novembre de 1998, acordà exposar al públic la modificació número 19 del Pla General, la qual cosa es portà a efecte mitjançant anuncis inserits en el periòdic Mediterráneo de 9 de desembre de 1998, en el Butlletí Oficial de la Província de 22 de desembre de 1998 i en el Diari Oficial de la Generalitat Valenciana de 25 de gener de 1999. Transcorregut el període d'informació al públic, durant el qual es presentaren tres al·legacions, el Ple de l'Ajuntament estimà una al·legació, desestimà les dues restants i aprovà provisionalment la modificació, en la sessió de 7 de maig de 1999, després d'això l'expedient es remeté a la Conselleria d'Obres Públiques, Urbanisme i Transports, per a la seua aprovació definitiva.
  
2. La documentació remesa està composta per memòria justificativa, plans d'informació i d'ordenació i normativa urbanística. A més, s'adjunta un avantprojecte d'urbanització de la unitat d'execució número 28.
  
3. Consten en l'expedient els informes emesos per la Sotssecretaria d'Urbanisme i Ordenació Territorial d'aquesta Conselleria, de 25 de gener de 1999; de la Direcció General de Costes del Ministeri de Medi Ambient, de 9 d'abril de 1999; de la Direcció General de Carreteres de l'Estat del Ministeri de Foment, de 31 de març de 1999; de la Delegació de Patrimoni de Renfe, de 31 de març de 1999; i de la Unitat d'Inspecció de Patrimoni Artístic de la Conselleria de Cultura, Educació i Ciència, de 23 d'abril de 1999. Així mateix, fou sol·licitat el 29 de març de 1999 un informe a la Confederació Hidrogràfica, sense que fins a la data s'haja emés cap informe respecte d'això.
  
4. La Comissió Territorial d'Urbanisme de Castelló, reunida en sessió d'1 de juliol de 1999, acordà: «1.r Aprovar definitivament les modificacions de les lletres C, D, E i F incloses en la modificació puntual número 19 del Pla General de Benicàssim. 2.n Informar favorablement les modificacions incloses en les lletres A i B de la modificació puntual número 19 del Pla General de Benicàssim, i s'eleva, en relació amb elles, la proposta d'aprovació definitiva al conseller d'Obres Públiques, Urbanisme i Transports, després del dictamen previ del Consell Jurídic Consultiu».
  
5. Aquesta Conselleria d'Obres Públiques, Urbanisme i Transports, per la Resolució de 19 de juliol de 1999, emeté un informe favorable sobre l'aprovació del present expedient.
  
6. El Consell Jurídic Consultiu de la Comunitat Valenciana dictaminà l'expedient en data 14 d'octubre de 1999. Així mateix, en data 25 de maig de 2000, dictaminà que l'execució de la sentència número 611, del Tribunal Superior de Justícia de la Comunitat Valenciana, de 2 de juny de 1998, no afecta el dictamen, número 318/1999, emés per aquest Consell en data 14 d'octubre de 1999.
  
Fonaments de dret
  
1. Respecte al procediment, en el cas present, s'han observat les prescripcions legalment establides per a la tramitació de les modificacions de plans generals d'aquesta índole, que estan constituïdes pels articles 38 i següents per remissió al 55.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han demanat els diferents informes preceptius i la documentació està completa.
  
2. Quant al fons de l'assumpte, constitueix l'objecte de la present resolució els apartats A) i B) del projecte de modificació número 19 del PGOU de Benicàssim, en afectar zones verdes públiques prèviament previstes en la revisió del Pla General d'Ordenació Urbana del dit municipi, aprovada definitivament per la Resolució d'aquesta Conselleria de 28 de juny de 1994. En concret, les modificacions puntuals que es refereixen els citats apartats o lletres són les següents:
  
A. Modificació de l'àmbit, l'ordenació detallada i la fitxa característica de la unitat d'execució número 28 del sòl urbà.
  
Amb aquesta modificació es pretén, segons la memòria justificativa:
  
1. La inclusió en l'àmbit de la unitat d'execució (que s'amplia considerablement) de tota l'illa situada entre el carrer del Pontatge i el front litoral.
  
2. El trasllat del vial d'accés nord a Benicàssim al carrer del Pontatge, incrementant la seua amplària de 10 a 20 metres.
  
3. Dissenyar com a espai lliure (front litoral enjardinat i passeig marítim) una franja almenys de 20 metres d'amplària contigua a la zona maritimoterrestre.
  
4. Dissenyar un accés nord de major qualitat, amb criteris d'accessibilitat, flexibilitat i capacitat, que permetrà el canvi de sentit.
  
5. Integrar l'actual pont del ferrocarril del Pontatge, inclòs en el catàleg del patrimoni arquitectònic, en la nova ordenació, amb especial atenció a la seua trobada amb el futur bulevard de 40 metres d'amplària (que coincideix amb la traça de l'actual ferrocarril) i l'avinguda de Barcelona.
  
6. El disseny preliminar del traçat del futur carril bici a la zona, amb atenció a la seua connexió cap a Orpesa i el seu desenvolupament cap al citat bulevard.
  
7. Incrementar l'edificabilitat terciària, de manera que siga capaç d'assumir els nous costos d'urbanització.
  
8. Concentració de l'edificabilitat terciària en la part oest de l'àmbit dissenyat, amb el fi de facilitar el desenvolupament d'interessos o actuacions municipals en la porció de sòl que puga ser adjudicat a l'administració local quant a futur propietari majoritari de la zona.
  
Resum de les superfícies en l'àmbit total d'aquesta modificació:
  
Concepte PG vigent Modificació
  
Edificabilitat ús terciari 1.185,8 8.316
  
Zona verda 7.314,53 6.540
  
Xarxa viària 6.618,57 6.799,34
  
Residencial unifamiliar. Aïllada 1.516 m² 0
  
Resum en l'àmbit de la unitat d'execució número 28:
  
Concepte PG vigent Modificació
  
Núm. d'unitat 28 28
  
Superfície total (m²) 2.850,05 15.712
  
Edificabilitat (m² sostre)TER 1.185,80 8.316
  
Equipaments (m²) EL.1 1.345,69 6.540
  
Equipaments (m²) RV 911,46 6.151,34
  
Aprofit. mitjà (m² EDA 1/m² Sòl): 0,458 0,705
  
La memòria de la modificació justifica de la nova ordenació als arguments següents:
  
«- L'increment d'aprofitament privat no residencial a la zona (des dels 1.185,80 m² sostre TER als 8.316 m² TER2), es compensa àmpliament amb la major càrrega urbanitzadora (fins al punt d'augmentar el cost de repercussió de l'obra urbanitzadora per cada metre quadrat de sostre edificable ponderat, des de 14.255 PTA/m² EDA1 a 27.248 PTA/m² EDA1).
  
- Es redueix el sòl residencial amb qualificació UFA (htge.) unifamiliar aïllat) (403+783+330) en 1.516 m² sòl.
  
- La zona qualificada com a sistema local d'espai lliure de titularitat pública (EL.1), si bé redueix lleugerament la seua superfície, es millora notablement la seua qualitat per la seua situació (front litoral) i per la seua geometria.
  
- La xarxa viària s'allunya del front litoral i incrementa la seua superfície total.
  
- El cost de l'actuació i l'obtenció dels sòls dotacionals es planteja a càrrec de la nova unitat d'execució proposada. Amb el planejament vigent, el cost de la major part de l'actuació així com l'obtenció de part dels terrenys dotacionals es planteja a càrrec de recursos públics de difícil assignació a un curt i mitjà termini.»
  
A aquest respecte, el Consell Jurídic Consultiu de la Comunitat Valenciana ha manifestat, en el seu dictamen núm. 318/99 de 14 d'octubre de 1999, el següent: «Que la modificació proposada en el projecte de modificació número 19, apartat A) del Pla General d'Ordenació Urbana de Benicàssim, no és conforme amb l'ordenament jurídic». Considera el citat òrgan consultiu que: «..., en la memòria justificativa no queda acreditat, en relació amb l'increment de l'aprofitament lucratiu i la disminució de la zona verda, que s'hagen adoptat les mesures compensatòries que preveu el mencionat article 55.3, amb la finalitat de mantindre una proporcionalitat entre el referit aprofitament lucratiu i les dotacions públiques.
  
En el mateix sentit, l'article 49.2 del Text Refós de la Llei del Sòl de 1976 (vigent després de la sentència del Tribunal Constitucional de 20 de març de 1997), que contenia una previsió semblant a l'expressada en l'article 55.3 de la LRAU, en relació amb l'increment del volum edificable i dels espais lliures, fou interpretat pel Tribunal Suprem, en la sentència de 23 de març de 1985, que arreplegà la consideració de la sentència apel·lada, en la qual s'assenyalava que «l'aplicació de l'article 49 de la Llei del Sòl, (...), és causa fonamental de denegació de la modificació d'un pla que supose increment de volum edificable, es prevegen simultàniament majors espais lliures, de manera que es mantinga un equilibri entre aquests i la densitat de població que necessàriament implica tot augment de volum d'edificació.
  
En vista dels documents i informes que es troben en l'expedient, aquest Consell entén que el projecte de modificació número 19 no compleix, en relació amb l'apartat A, allò que s'ha disposat en l'article 55.3 de la LRAU.»
  
En efecte, de les dades de què es disposen, es desprén de l'expedient que, amb l'apartat A) de la modificació número 19 de la revisió del PGOU de Benicàssim, es pretén un increment de l'edificabilitat terciària de 1.185 metres quadrats sostre a 8.316 metres quadrats sostre (és a dir, 7.130.2 m² sostre); la zona verda disminueix de 7.314 metres quadrats a 6.540 metres quadrats (és a dir, 774 m²); la superfície de xarxa viària augmenta de 6.618 metres quadrats a 6.799 metres quadrats (és a dir, 181 m²); i, finalment, l'edificabilitat residencial disminueix en 1.516 metres quadrats.
  
Respecte d'açò, l'Ajuntament de Benicàssim, en un escrit de 17 de novembre de 1999, argumenta el compliment de la sentència ferma número 611, de 2 de juny de 1998, del Tribunal Superior de Justícia de la Comunitat Valenciana, per la qual es declarava contrària a dret, anul·lava i deixava sense efecte en els aspectes relatius a la delimitació de la unitat d'execució número 28 de la revisió del PGOU de Benicàssim, el traçat del vial en la forma realitzada, i distribució de l'edificabilitat en dues parcel·les independents. Així com que la lleugera minva en la superfície de la zona verda (EL-1) està compensada per la millora de la seua ubicació i l'increment dels costos d'urbanització en l'execució d'un passeig marítim. A més, que l'Ajuntament considera més congruent incrementar l'edificabilitat terciària i eliminar l'edificabilitat residencial en l'àmbit de la unitat d'execució número 28.
  
No obstant això, en benefici de l'estricte compliment o execució de la mencionada sentència ferma (confirmada per la interlocutòria del Tribunal Suprem de 05.07.1999) que anul·là la delimitació de la unitat d'execució número 28 de la revisió del PGOU de Benicàssim de 1994, la veritat és que en la dita sentència s'assenyala literalment el següent: «Per tot allò que s'ha exposat procedirà anul·lar el Pla General, en el punt que delimita la unitat d'execució núm. 28 i el traçat del vial en la forma realitzada, i l'establiment de dues parcel·les edificables; que es mantindrà la qualificació urbanística, edificabilitat i el traçat de l'espai EL1 (zona verda)». A allò que evidentment l'apartat A) de la present modificació número 19 del Pla General de Benicàssim no s'ajusta, ja que ací no es manté ni l'edificabilitat (que augmenta en 7.130.2 m² sostre) ni el traçat de la zona verda EL-1 (que disminueix en 774 m²). A més, convé destacar que ?com ha assenyalat encertadament el Consell Jurídic Consultiu en dictaminar aquest expedient?, l'«increment d'aprofitament lucratiu» no es pot compensar ni ha de compensar amb una major «càrrega urbanitzadora» per a la referida unitat d'execució, ja que «són conceptes urbanístics distints que no es compensen entre si, als efectes previstos en l'article 55.3 de la LRAU».
  
En conseqüència, pertoca suspendre l'aprovació definitiva de l'apartat A) de la modificació número 19 de la revisió del PGOU de Benicàssim, fins que, per part de l'Ajuntament de Benicàssim, no s'adopten les mesures compensatòries necessàries per a mantindre la proporció i qualitat de les dotacions públiques previstes respecte de l'augment de l'aprofitament lucratiu privat (7.130.2 m² sostre) i la disminució de la zona verda pública anteriorment prevista (774 m²), sense detriment de la millor realització possible dels estàndards legals de qualitat urbana de l'ordenació, a mesura que determina l'article 55.3 de la LRAU. Així com tornar l'expedient a l'Ajuntament de Benicàssim perquè esmene les deficiències observades d'acord amb allò que s'ha establit en l'article 165.d del Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià.
  
B. Ajust de zona qualificada com a espai lliure de titularitat pública a la traça real del barranc existent a la urbanització Montornés-la Parreta.
  
El projecte pretén ajustar la zona qualificada com a espai lliure de titularitat pública (EL-1) a la traça real del barranc existent a la urbanització Montornés-la Parreta. De la memòria justificativa es deriva que la zona verda que es modifica (pla sèrie D, full B número 2) coincideix amb el traçat d'un xicotet barranc, que consisteix precisament aquesta modificació en l'adequació de tal zona verda al traçat efectiu del barranc. Com a conseqüència de la modificació es proposa la qualificació d'espai lliure d'un total de 1.399.71 metres quadrats ara qualificats com a UFA (habitatge unifamiliar aïllat); d'un altre costat, es proposa qualificar com a UFA un total de 843,68 metres quadrats ara qualificats d'espai lliure.
  
El quadre de superfícies afectades es planteja de la forma següent:
  
Zona de qualificació UFA pel
  
planejament vigent que es proposa
  
amb qualificació EL.1 1.399,71 m²
  
Zona de qualificació EL.1 pel
  
planejament vigent que es proposa
  
amb qualificació UFA 843,68 m²
  
En definitiva, la modificació es limita a realitzar una rectificació de la delimitació d'una zona verda ja qualificada com a tal en el Pla General vigent per a ajustar-la a la configuració del barranc, per la qual cosa no pareix possible qüestionar ara la permanència de tal qualificació, i més encara quan l'Ajuntament ha oferit una explicació raonable de l'objectiu que perseguí el planejament per a qualificar aquests llits secs com a zona verda. Respecte d'això, el Consell Jurídic Consultiu de la Comunitat Valenciana ha considerat que la present modificació puntual no presenta cap problema jurídic.
  
Per tot això, pertoca l'aprovació definitiva de l'apartat B) de la modificació número 19 de la revisió del PGOU de Benicàssim.
  
3. El conseller d'Obres Públiques, Urbanisme i Transports és competent per a l'adopció de la present resolució, en virtut d'allò que s'ha establit en l'article 39.1 de la LRAU en relació amb l'article 6.d del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià.
  
Vistos els preceptes legals citats i la resta de general i pertinent aplicació, de conformitat amb el Consell Jurídic Consultiu, resolc:
  
Primer
  
Suspendre l'aprovació definitiva de l'apartat A) del projecte de modificació número 19 de la revisió del Pla General d'Ordenació Urbana de Benicàssim, per deficiències que ha d'esmenar l'Ajuntament de Benicàssim consistents a adoptar les mesures compensatòries necessàries per a mantindre la proporció i qualitat de les dotacions públiques previstes respecte de l'augment de l'aprofitament lucratiu privat (7.130.2 m² sostre) i la disminució de la zona verda pública anteriorment prevista (774 m²), sense detriment de la millor realització possible dels estàndards legals de qualitat urbana de l'ordenació, a mesura que determina l'article 55.3 de la LRAU. I tornar l'expedient a l'Ajuntament de Benicàssim a aquests efectes.
  
Segon
  
Aprovar definitivament l'apartat B) de la modificació número 19 de la revisió del Pla General d'Ordenació Urbana de Benicàssim.
  
La present resolució es publicarà en el Diari Oficial de la Generalitat Valenciana, d'acord amb el que determina l'article 59.4.b, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Contra la present resolució, que posa fi a la via administrativa, es podrà interposar un recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb allò que s'ha previst en l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.